FAA คุมเข้มการบินเหนือน่านฟ้าอ่าวเปอร์เซีย หลังเหตุอิหร่านโจมตีฐานทัพในอิรัก
สำนักงานบริหารการบินแห่งชาติสหรัฐฯ (FAA) ออกมาตรการคุมเข้มการบินเหนือน่านฟ้าอ่าวเปอร์เซีย หลังอิหร่านเปิดฉากยิงขีปนาวุธโจมตีฐานทัพสหรัฐฯในอิรัก
สำนักงานบริหารการบินแห่งชาติสหรัฐฯ (FAA) ออกมาตรการคุมเข้มการบินเหนือน่านฟ้าอ่าวเปอร์เซีย หลังอิหร่านเปิดฉากยิงขีปนาวุธโจมตีฐานทัพสหรัฐฯในอิรัก
8 ม.ค. 2563

สำนักงานบริหารการบินแห่งชาติสหรัฐ (FAA) ออกมาตรการคุมเข้มด้านการบินเหนือน่านฟ้าอ่าวเปอร์เซีย ซึ่งถือเป็นการออกมาตรการฉุกเฉิน หลังจากกองกำลังพิทักษ์การปฏิวัติอิสลามของอิหร่าน (IRGC) ได้ยิงขีปนาวุธแบบพื้นสู่พื้น (surface-to-surface) จำนวนหลายสิบลูก เข้าใส่ฐานทัพอากาศสหรัฐฯซึ่งตั้งอยู่ในจังหวัดอันบาร์ ทางตะวันตกของประเทศอิรัก
โดย FAA มีคำสั่งห้ามไม่ให้เครื่องบินของสหรัฐฯ บินต่ำกว่า 26,000 ฟุตเหนือน่านฟ้าอิรัก ภายใต้คำสั่งของ FAA ซึ่งได้ประกาศใช้ตั้งแต่ปี 2561 เนื่องจากความกังวลเกี่ยวกับภัยคุกคามที่มีต่อการบินพลเรือนของสหรัฐฯในอิรัก
นอกจากนี้ FAA ยังประกาศจับตาสถานการณ์ในตะวันออกกลางอย่างใกล้ชิด และกำลังร่วมมือกับบรรดาสายการบินต่างๆของสหรัฐฯ รวมทั้งหน่วยงานของรัฐบาลในต่างประเทศ ในประเด็นความปลอดภัยด้านการเดินอากาศ
ทั้งนี้ การที่อิหร่านยิงขีปนาวุธโจมตีฐานทัพอากาศสหรัฐฯในอิรักช่วงเช้าวันนี้ (8 ม.ค.63) ตามเวลาประเทศไทยนั้น มีเป้าหมายที่จะตอบโต้กองทัพสหรัฐฯที่ปลิดชีพนายพลกัสซิม โซเลมานี ผู้บัญชาการกองกำลัง Quds Force ของอิหร่าน
ขณะที่ทางด้านทำเนียบขาวออกแถลงการณ์ว่า ประธานาธิบดีโดนัลด์ ทรัมป์ กำลังติดตามสถานการณ์การโจมตีดังกล่าวอย่างใกล้ชิด และกำลังหารือกับคณะที่ปรึกษาด้านความมั่นคงของสหรัฐฯ